PRÍLOHA

„Τύρναβος“ (Tyrnavos)

PGI-GR-A0122-AM01

Dátum podania žiadosti: 31. 7. 2015

ŽIADOSŤ O ZMENU ŠPECIFIKÁCIE VÝROBKU

1. Pravidlá vzťahujúce sa na zmenu

Článok 105 nariadenia (EÚ) č. 1308/2013 – podstatná zmena

2. Opis a dôvody zmeny

2.1. Rozšírenie vymedzenej zemepisnej oblasti

Zmenou technickej dokumentácie PGI-GR-A0122 Tyrnavos sa rozširuje vymedzená zemepisná oblasť, aby zahŕňala miestnu komunitu Dendra Tyrnavou, ktorá sa nachádza v obecnej jednotke Tyrnavos, v obci Tyrnavos, v regionálnej jednotke Larissa. Táto zmena sa týka oddielu špecifikácie výrobku a jednotného dokumentu „Vymedzená oblasť“.

Miestna komunita Dendra Tyrnavou je súčasťou obce Tyrnavos, ktorá bola založená zákonom č. 3852, ktorým sa zlučujú obce (Úradný vestník Helénskej republiky, séria I, č. 87). Táto komunita sa nachádza približne šesť kilometrov od obce Tyrnavos. Ide o vinohradnícku oblasť s rovnakými pôdnymi a klimatickými podmienkami a s rovnakou škálou odrôd, v ktorej sa vyrábajú vína s totožnými vlastnosťami, ako majú vína Tyrnavos (CHZO).

2.2. Doplnenie odrody Malagouzia do odrodového zloženia bieleho vína

Zmena technickej dokumentácie PGI-GR-A0122 Tyrnavos, špecifikácie výrobku a jednotného dokumentu sa týka doplnenia odrody Malagouzia do odrodového zloženia bieleho vína (suché, polosuché a polosladké) v akomkoľvek pomere.

Táto zmena sa týka oddielu jednotného dokumentu „Hlavné odrody viniča“, oddielu špecifikácie výrobku „Schválené odrody viniča“ a oddielu „Súvislosť so zemepisnou oblasťou“ v kategórii „Víno“.

Odroda Malagouzia sa vo viniciach v regióne Tyrnavos pestuje po desaťročia.

Úplne sa prispôsobila horúcim a suchým podmienkam v tomto regióne. Veľké bobule s hrubou šupkou úspešne odolávajú odparovaniu spôsobenému vysokými teplotami v tomto regióne v letných mesiacoch. Zber sa vykonáva v poslednej tretine augusta. Výhodou vín vyrobených z odrody Malagouzia je vysoká kvalita a odlišnosť od vín z iných regiónov.

V ílovitej pôde regiónu Tyrnavos sa z odrody vyrába víno veľmi dobrej kyslosti s bohatou arómou. Vyznačuje sa arómami zeleného jablka a citrusového ovocia. V piesčitej a piesčito-hlinitej pôde sa z odrody vyrába víno s dobrou kyslosťou a arómou jazmínu a zrelej hrušky.

Vína vyrobené z odrody Malagouzia v oblasti Tyrnavos sa tešia obľube na veľkých zahraničných trhoch v Belgicku, Spojených štátoch a Nemecku. Získali aj ocenenia na mnohých významných súťažiach, ako je Decanter.

Vďaka registrácii odrody pod označením Tyrnavos (CHZO) vyrobené vína získajú ďalšiu výhodu na trhu, čo im pomôže dosiahnuť väčšiu konkurencieschopnosť na svetovom trhu, a viedlo by to k miestnemu aj vnútroštátnemu hospodárskemu rastu.

2.3. Doplnenie informácií do oddielu „Súvislosť so zemepisnou oblasťou“ v kategóriách „Víno“ a „Perlivé víno“

Oddiel špecifikácie výrobku a jednotného dokumentu „Súvislosť so zemepisnou oblasťou“ v kategóriách vinárskych výrobkov „Víno“ a „Perlivé víno“, ktoré sú zahrnuté do technickej dokumentácie PGI-GR-A0122 Tyrnavos, bol doplnený o podrobné informácie, pokiaľ ide o:

a) opis prírodných, ľudských alebo iných historických skutočností, ktoré výrobku dodávajú osobitné vlastnosti; b) kvalitatívne vlastnosti výrobku, ktoré možno pripísať jeho zemepisnému pôvodu; a c) príčinný vzťah medzi vlastnosťami zemepisnej oblasti týkajúcimi sa súvislosti a špecifických vlastností výrobku, ktoré možno pripísať jeho zemepisnému pôvodu, aby sa dala dokázať súvislosť s každým z týchto výrobkov.

Do kategórie „Víno“ boli doplnené informácie súvisiace s reputáciou tohto výrobku.

Upozorňujeme, že jednotný dokument technickej dokumentácie CHZO Tyrnavos obsahuje zhrnutie údajov z oddielu „Súvislosť so zemepisnou oblasťou“ v kategóriách vinárskych výrobkov „Víno“ a „Perlivé víno“.

Na konci odseku „A. Historické súvislosti“ pododdielu „Podrobnosti o zemepisnej oblasti vína prvej kategórie“, sa dopĺňa konkrétne táto informácia:

„Hamburský muškát je v súčasnosti prevládajúcou odrodou viniča, ktorá sa pestuje v 60 % všetkých viníc v danej oblasti. Táto odroda sa nachádza na rôznych miestach po celom svete. V Grécku je však spojená s oblasťou Tyrnavos, keďže na vnútroštátnej úrovni sa pestuje takmer výlučne v obci Tyrnavos. Hamburský muškát vznikol krížením talianskej odrody Schiava Grossa (Trollinger alebo Čierny Hamburg) a egyptskej odrody Alexandrijský muškát a pestoval sa takmer na celom svete. Pri výrobe vína sa mieša s inými odrodami. Vo výnimočných prípadoch, napríklad v oblasti Tyrnavos, však možno nájsť víno vyrobené výlučne z Hamburského muškátu. Miestni vinohradníci/vinári z oblasti Tyrnavos s veľmi dlhou vinohradníckou tradíciou vychádzali z novej situácie, ktorá vznikla v dôsledku odrôd vysadených po tom, ako vinohrady napadla fyloxéra, a muškát používali mnohými spôsobmi. Vyrábajú sa špeciálne aromatické vína, najmä svetločervené sladké a polosladké víno. Preslávené CHZO Tsipouro z Tyrnavos sa vyrába destiláciou. Veľká oblasť, na ktorej sa pestuje Hamburský muškát, dobrá aklimatizácia odrody a mnohé spôsoby, ktorými sa dá použiť, urobili z oblasti Tyrnavos globálny referenčný bod, a to až do takej miery, že sa v databáze katalógu Vitis International Variety Catalogue (VIVC) je teraz uvedený pod synonymom Moschato Tyrnavou. Odroda Moschato Tyrnavou si tým vybudovala reputáciu na globálnej úrovni a po uznaní označenia vo februári 2013 na vnútroštátnej úrovni sa odroda sa môže v súvislosti s hroznom pestovaným v hraniciach obce Tyrnavos oficiálne označovať synonymom ‚Moschato Mavro Tyrnavou‘“.

Na koniec odseku „C. Zemepisné prostredie a zemepisný pôvod“ sa vkladá toto:

Pri gréckych odrodách, ktoré dozrievajú od druhej tretiny augusta do prvej tretiny septembra, je dôležitým faktorom okrem pôdy a aromatického rozvoja počas dozrievania aj vlhkosť v každej mikroklíme. Grécke odrody, biele aj červené, s veľkými a súdržnými strapcami (ako sú Malagouzia a Roditis) sa pestujú v pôdach s nízkymi úrovňami vlhkosti v dôsledku rizika infekcie spôsobenej plesňami, ako je botrytis. Vína z bielych odrôd vypestovaných najmä v pôdach juhovýchodne od Tyrnavos majú brakickú chuť, ktorá sa pripisuje hlinitej pôde s vysokou koncentráciou flintu. Vyrobiť suché víno Malagouzia si vyžaduje strmý svah s dobrým odvodňovaním a nízkymi úrovňami vlhkosti. Tieto vlastnosti majú mnohé pôdy. Niektoré sa nachádzajú na západ od obce Tyrnavos a relatívne blízko rieky Titarisios. Nedostatok vody v rieke počas leta v kombinácii s piesčito-hlinitou pôdou dodáva vyrobeným vínam jedinečný charakter.

„Pokiaľ ide o odrodu Hamburský muškát (Moschato Mavro Tyrnavou), miestna mikroklíma dopĺňa intenzívny aromatický charakter odrody, ktorá pripomína ružové vína, a prispieva k výrobe jedinečných muškátových vín, ktoré sú kategóriou samé osebe. Odroda Hamburský muškát (Moschato Mavro Tyrnavou) sa pestuje v najúrodnejších hlbokých pôdach, kde bobule do najväčšej možnej miery získavajú organoleptické vlastnosti (farbu, veľkosť, arómu), pričom sa ukázala ako odroda, ktorá najviac odoláva mrazu (v zime 2001, keď teplota klesla na – 24,8 °C).

Na koniec odseku „Údaje o výrobku“ sa vkladá tento text:

Odsek „Príčinný vzťah“ sa nahrádza takto:

Vkladá sa pododdiel „Údaje o zemepisnej oblasti týkajúce sa perlivých vín kategórie 8“ v tomto znení:

„A. Historické súvislosti

Vinárstvo sa v regióne Tyrnavos praktizuje už storočia. Cestovatelia hovorili o vinohradoch v Tyrnavos po stáročia. V roku 1668 turecký cestovateľ Evliya Çelebi vinohrady v Tyrnavos opísal takto: ‚Pri odchode na juhovýchod od mesta (Tyrnavos) vidieť 37 vinohradov, ktoré sa tiahnu až do Larissy.‘ Zmienky možno nájsť aj v dielach Browna (1669), Leaka (1806) a Leonardosa (1836).

O dejinách vinohradníctva a vína v oblasti Tyrnavos existujú písomné zmienky dokonca z čias Byzantskej ríše, v listoch od panovníka západnej Tesálie Michaela Gabrielopoulosa (1295), ktoré súvisia okrem iného so spotrebnou daňou vyberanou na víno a olivový olej (Tsopotos, 1896). Vinohrady patrili za osmanskej nadvlády medzi málo pozemkov, v súvislosti s ktorými sa uznávalo plné a neobmedzené vlastníctvo (mülk).

Francúz Léon Heuzey, jeden z najznámejších zahraničných výskumníkov a cestovateľov, zavítal do oblasti Tyrnavos v roku 1858 a uviedol, že jednou z daní, ktoré sa platili tureckým panovníkom, bol tzv. zinzirie, desiatok vyberaný z muštu. Ak niekto nezaplatil túto daň, nemohol vyrábať víno (Ηeuzey, 1858). Treba poznamenať, že Tyrnavos bolo jedným z miest, ktoré obývali prevažne Gréci.

W. Leake našiel v roku 1806 v Tyrnavos 1 500 rodín, pričom len 70 z nich boli Turci. Vzhľadom na to, že Turci sa výrobe vína vyhýbali z náboženských dôvodov, možno dospieť k záveru, že výrobe vína sa venovali Gréci.

Ioannis Leonardos o obci Tyrnavos napísal: ‚Obyvatelia dediny Tyrnavos, ktorí mali víno na predaj, to naznačili tak, že vztýčili konár stromu, a každý, kto zbadal konár pri bráne, mohol slobodne vstúpiť a ochutnať víno, aby sa rozhodol, či ho kúpiť alebo nie.‘

S. Paganellis a Zosimas Esphigmenitis, vydavateľ publikácie Prometheus, v roku 1880 opísal Tyrnavos takto: ‚V dedine Tyrnavos sa produkujú zámotky priadky morušovej, melóny a veľa vína, ktoré je však slabé a nevydrží dlhšie než do apríla.‘

Podľa informácií uvedených v časopise Hellenic Viticulture and Oenology (1932) sa v regióne zvykli pestovať tieto odrody viniča: Roditis, Batiki, Koukouli, Limniona, Sideritis, Kartsiotis, Outmali. V tom istom zdroji možno nájsť aj informácie o výrobe vína v regióne Tyrnavos. V obci Tyrnavos bolo 800 viníc, v obci Ampelonas 450 a v obci Argyropoulio 100, a ‚pokiaľ ide o ďalšie dediny, takmer každá rodina vlastnila pozemok, na ktorom sa pestoval vinič‘. Celková oblasť, na ktorej sa v regióne pestoval vinič, mala údajne rozlohu 10 375 stremmata (1 stremma = 0,1 ha) a vyprodukovalo sa na nej 702 000 oka tmavého červeného vína a 200 000 oka bieleho vína (retsina) [1 oka = 1,2829 kg]. Uvedené odrody sa v regióne Tyrnavos už nepestujú. Výnimkou sú odrody Roditis, Batiki a Limniona. Zmena nastala v rokoch 1930 až 1936 z dôvodu napadnutia regiónu fyloxérou. Vinič odolný voči fyloxére distribuovala najmä poľnohospodárska škola v Larisse, ktorá propagovala odrody Hamburský muškát, Batiki a Rozaki.

Hamburský muškát je v súčasnosti prevládajúcou odrodou viniča, ktorá sa pestuje v 60 % všetkých viníc v danej oblasti.

Táto odroda sa nachádza na rôznych miestach po celom svete. V Grécku je však spojená s oblasťou Tyrnavos, keďže na vnútroštátnej úrovni sa pestuje takmer výlučne v obci Tyrnavos.

Hamburský muškát vznikol krížením talianskej odrody Schiava Grossa (Trollinger alebo Čierny Hamburg) a egyptskej odrody Alexandrijský muškát a pestoval sa takmer na celom svete. Pri výrobe vína sa mieša s inými odrodami. Vo výnimočných prípadoch, napríklad v oblasti Tyrnavos, však možno nájsť víno vyrobené výlučne z Hamburského muškátu.

Miestni vinohradníci/vinári z oblasti Tyrnavos s veľmi dlhou vinohradníckou tradíciou vychádzali z novej situácie, ktorá vznikla v dôsledku odrôd vysadených po tom, ako vinohrady napadla fyloxéra, a muškát používali mnohými spôsobmi. Vyrábajú sa špeciálne aromatické vína, najmä svetločervené sladké a polosladké víno. Preslávené CHZO Tsipouro z Tyrnavos sa vyrába destiláciou. Veľká oblasť, na ktorej sa pestuje Hamburský muškát, dobrá aklimatizácia odrody a mnohé spôsoby, ktorými sa dá použiť, urobili z oblasti Tyrnavos globálny referenčný bod, a to až do takej miery, že sa v databáze katalógu Vitis International Variety Catalogue (VIVC) je teraz uvedený pod synonymom Moschato Tyrnavou. Odroda Moschato Tyrnavou si tým vybudovala reputáciu na globálnej úrovni a po uznaní označenia vo februári 2013 na vnútroštátnej úrovni sa odroda sa môže v súvislosti s hroznom pestovaným v hraniciach obce Tyrnavos oficiálne označovať ‚Moschato Mavro Tyrnavou‘.

B. Kultúrne, sociálne a hospodárske súvislosti

Spoločenský a hospodársky život v regióne Tyrnavos úzko súvisí s vinohradníctvom, vínom a nápojom tsipouro. Táto tradícia existuje v meste Tyrnavos a v širšom regióne už po stáročia. Ľudia v obci Tyrnavos sa však intenzívne začali venovať vinohradníctvu až takmer v polovici 19. storočia, pričom výrobky ako víno, tsipouro a ouzo sa stali dôležitou súčasťou hospodárstva mesta. Podľa rôznych historických záznamov k rozšíreniu viniča a výrobkov z neho okrem prírody prispela aj veselá povaha obyvateľov mesta Tyrnavos: ‚Obyvatelia mesta Tyrnavos sú pobožní ľudia, ktorí sa radi zabávajú a obľubujú hostiny, a to až do takej miery, že pravdepodobne nenájdete ani jediného obyvateľa mesta, ktorý by nemal rád víno,‘ napísal Ioannis Economou Logiotatou, vzdelanec z Larissy, v roku 1817.

Nikolaos Georgiadis v roku 1880 poznamenal: ‚A obyvatelia mesta sú veselí, živí, milujú hostiny a zbožne uctievajú boha Dionýza‘.

C. Zemepisné prostredie a zemepisný pôvod

Vinohrady na území, kde sa vyrábajú vína s chráneným zemepisným označením Tyrnavos, sa nachádzajú v nadmorských výškach od 70 do 250 metrov. Tieto vinohrady, kde sa pestujú odporúčané a povolené odrody, majú 17 000 ha. Odroda Hamburský muškát sa pritom pestuje na rozlohe asi 10 000 ha. Pôda je vhodná na vinohradníctvo, najmä na nížinách, vinič sa však pestuje aj na pahorkatinách. Výrobná oblasť vín s chráneným zemepisným označením Tyrnavos má rôznorodé pôdy, najmä piesčitú, ílovitú, piesčito-ílovitú a piesčito-hlinitú. Mikroklíma v regióne sa vyznačuje relatívne nízkymi teplotami v zime, častým mrazom a malým množstvom zrážok, zatiaľ čo letá sú zvyčajne horúce a suché.

Perlivé vína s chráneným zemepisným označením Tyrnavos získavajú svoje kvalitatívne vlastnosti v dôsledku kombinácie vlastností pôdy, miestnych klimatických podmienok a pestovaných odrôd. Na výrobu perlivých vín sa vyberajú oblasti a vinohrady, ktoré spĺňajú požiadavky na výrobky. Vyberajú sa ílovité zvažujúce sa pôdy s dobrým odvodňovaním a nízkymi úrovňami vlhkosti. Vyberajú sa pôdy, ktoré dodávajú vyššiu kyslosť a vyšší obsah terpénu. Také pôdy sa nachádzajú najmä severne od regiónu Tyrnavos, na úpätí hory Melouna.

Údaje o výrobku

Z neskoro zrejúceho viniča sa dajú vyrobiť vynikajúce perlivé vína s veľmi jedinečnými kvalitatívnymi vlastnosťami. Perlivé vína majú pozoruhodné organoleptické vlastnosti, najmä ružovú farbu s ovocnou arómou, ako je čerešňová a jahodová, a arómou kvetov, ako je červená ruža. V prípade muškátového perlivého vína výrazná muškátová aróma. Perlivé vína s chráneným zemepisným označením Tyrnavos sa vyznačujú uspokojivou kyslosťou, pocitom sviežosti a dobrou štruktúrou.

Príčinný vzťah

Jedinečnosť perlivých vín s chránených zemepisným označením Tyrnavos súvisí s aromatickým potenciálom odrôd, z ktorých sa vyrábajú, v kombinácii s pôdou a klimatickými podmienkami, ktoré prevládajú každý rok počas dozrievania (úroveň zrážok). Veľká rozmanitosť pôd poskytuje mnohé možnosti na zachovanie vysokej kvality perlivých vín. Táto kombinácia faktorov prispieva k výrobe perlivých vín s výnimočnými organoleptickými vlastnosťami, ako sú aróma ovocia a kvetov s uspokojivou kyslosťou, pocitom sviežosti a dobrou štruktúrou.“